text: Beruset mand nær brændt inde
  31 marts 2010 kl. 10.03
  En beruset mand fik en gruopvækkende nat, da han nær var brændt inde i sin egen bil.
  En usædvanlig bilbrand var nær endt med et dødsfald, da en beruset bilist faldt i søvn med foden på speederen. Sådan gik det heldigvis ikke. Klokken kvart over et i nat fik fire unge mennesker pludselig øje på en brændende bil med en sovende mand bag rattet. Bilen stod i krydset Bredstrupvej/Vejlevej, oplyser hjemmesiden fredericiainfo.dk. 
  De fire slog straks alarm og ringede 112, mens de bjærgede den sovende. En forbipasserende bilist forsøgte med en skumslukker at få bugt med flammerne, men branden var så kraftig, at det ikke kunne lade sig gøre. Først da brandvæsnet ankom til stedet, blev branden slukket. Både den sovende mand og de fire unge mennesker var chokerede over nattens hændelser.
  